| *Notholithocarpus densiflorus* |
| --- |
| Follaxe de ***Notholithocarpus densiflorus*** |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Plantae |
| División: | Magnoliophyta |
| Clase: | Magnoliopsida |
| Subclase: | Hamamelidae |
| Orde: | Fagales |
| Familia: | Fagaceae |
| Xénero: | ***Notholithocarpus***Manos, Cannon & S.H.Oh, 2008 |
| Especie: | ***N. densiflorus*** |

 |
| Nome binomial |
| ***Notholithocarpus densiflorus***(Hook. & Arn.) Manos, Cannon & S.H.Oh, 2008 |
| Sinonimia |
| *Véxase o texto* |

Área de distribución de *N. densiflorus*
Landras de *Notholithocarpus densiflorus*
***Notholithocarpus densiflorus*** é unha árbore de perennifolia da familia das fagáceas.

Orixinaria do oeste dos Estados Unidos, encóntrase en California, e no suroeste de Oregón, ao leste da Serra Nevada.

Historia
--------

Esta especie foi reclasificada recentemente nun novo xénero, *Notholithocarpus* (desde *Lithocarpus*), xa que recentes estudos xenéticos do xénero *Lithocarpus* suxerían que esta especie norteamericana estaba moi distanciada das especies asiáticas de *Lithocarpus*, e que podía ser transferida ao seu propio xénero. O que de feito fixeron Manos, Cannon e Oh, en 2008, en que, baseándose en múltiples evidencias, crearon o novo xénero *Notholithocarpus*, que está máis estreitamente relacionado cos carballos temperados do norte, do xénero *Quercus*, e non tanto cos *carballos de pedra* tropicais asiáticos, o que semella que se trata dun exemplo de evolución morfolóxica converxente.

Características
---------------

As principais características desta árbore son:

Pode alcanzar até os 40 m de altura nas franxas costeiras de California (aínda que normalmenmete a súa alura oscila entre os 15 e os 25 m), e o diámetro do tronco mide entre os 60 e os 190 cm.

As súas follas son alternas, de 7 a 15 cm de longo, con marxes dentadas e textura dura, coriácae, e persisten entre tres e catro anos. Ao principio están cubertas de densos pelos de cor laranxa a ambos os dous lados do limbo, pero os da superficie superior (cara) pronto se desgastan; os que están baixo a superficie (revés) persisten máis, pero co tempo tamén se gastan.

A semente é unha landra de 2 a 3 cm de lonxitude e 2 cm de diámetro, moi semellante a unha landra de carballo, pero cunha casca moi dura, máis parecida á dunha abelá. 

A landra está situda nunha cúpula durante a súa maduración de 18 meses; a superficie exterior da cúpula é rugosa e está cuberta de espiñas curtas. As sementes medran en grupos duns poucos elementos nunha soa poliña. 

Estas landras son moi amargas, e non son comestíbeis para as persoas sen lixiviación extensa, aínda que os esquíos cómenas.

*Notholithocarpus densiflorus* é unha das especies máis seriamente afectadas pola chamada "morte repentina do carballo", provocada polo protista *Phytophthora ramorum*, rexistrándose unha alta mortalidade en gran parte da área de distribución da especie.

Taxonomía
---------

### Descrición

Tanto o xénero como a especie foron descritos en 2008 por Paul S. Manos, Charles H. Cannon e Sang-Hun Oh, nun traballo punlicado en *Madroño* **55** (3): 181–190.

### Etimoloxías

O nome do xénero está formado polo elemento do latín científico *notho-*, derviado do grego antigo νόθος *nóthos*, "bastardo", "ilexítimo", coa adición do nome do xénero *Lithocarpus*, para sinalar que, aínda que parecido, no é semellante.

O epíteto específico, *densiflorus*, é un termo do latín científico formado pola unión dos elementos *densi-* e *-florus*, tirados, rspectivamente, das voces do latín clásico *densus*, "denso", "mesto", e *flos, floris*, "flor". Literalmente, "o de flores mestas, apertadas".

### Sinónimos

Ademais de polo nome actual, a especie coñeceuse tamén polos sinónimos:

* *Quercus densiflora* Hook. & Arn. (protónimo)
* *Pasania densiflora* (Hook. & Arn.) Oerst.
* *Lithocarpus densiflorus* (Hook. & Arn.) Rehder
* *Synaedrys densiflora* (Hook. & Arn.) Koidz.

Estado de conservación
----------------------

Segundo a Unión Internacional para a Conservación da Natureza e dos Recursos Naturais (UICN), *Notholithocarpus densiflorus* é unha árbore común nos estados de California e Oregón, nos que ocupa un amplo abano xeográfico, e non presenta ameazas importantes, polo que cualifica o seu status como *LC* (pouco preocupante).

Notas
-----

1. 1 2  Stritch, L. (2018): *Notholithocarpus densiflorus* na *Lista vermella* da UICN. Versión 2020-1. Consultada o 7 de xullo de 2020.
2. ↑  Paul S. Manos, Zhe-Kun Zhou & Charles H. Cannon (2001): "Systematics of Fagaceae: Phylogenetic tests ofreproductive trait evolution". *Int. J. Plant Sci.* **162** (6): 1361–1379.
3. 1 2  Manos, Paul S.; Cannon, Charles H.; Oh, Sang-Hun (2008): "Phylogenetic relationships and taxonomic status of the paleoendemic Fagaceae of Western North America: recognition of a new genus, Notholithocarpus". *Madroño* **55** (3): 181–190.
4. ↑  Tanoak. *Notholithocarpus densiflorus* en *calscape.org* *(en inglés)*.
5. ↑  *Notholithocarpus densiflorus* en *Oregon State. College of Agricultural Sciences. Department of Horticulture* *(en inglés)*.
6. ↑  noth- no *Merriam-Webster Dictionary*.
7. ↑  Font Quer, P. (1993): *Diccionario de botánica*. Barcelona: Editorial Labor, S. A. ISBN 84-335-0078-3, p. 308.
8. ↑  *Notholithocarpus densiflorus* (Hook. & Arn.) Manos, Cannon & S.H.Oh no GBIF.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Notholithocarpus densiflorus*** |

|  |  |
| --- | --- |
|  | Wikispecies posúe unha páxina sobre:  ***Notholithocarpus densiflorus*** |

### Outros artigos

* Fagáceas
* *Lithocarpus*

### Ligazóns externas

* *Notholithocarpus densiflorus* en *plantlust.com* *(en inglés)*.
* *Notholithocarpus densiflorus* (Hook. & Arn.) Manos, C.H. Cannon, & S. Oh en *calflora.org* *(en inglés)*.
* The Tanoak (*Notholithocarpus densiflorus*), A Significant Santa Cruz Native Plant en *sierraclub.org* (en inglés)*.*

|  |  |
| --- | --- |
| Control de autoridades | 
* Wd: Q17271024
* MAG: 2778733974

 |

|  |  |
| --- | --- |
| Identificadores taxonómicos | 
* EOL: 1156250
* GBIF: 3906623
* iNaturalist: 69823
* IPNI: 60451161-2
* IUCN: 62005598
* NCBI: 165545
* PlantList: kew-458543
* POWO: ID
* Tropicos: 100391589
* WCSPF: 458543

 |